
Hiippakuntavaltuuston esitys 5/2008
(Lapuan hiippakunta)



Asianro 2008-00605

Kirkolliskokoukselle

KIRKOLLISTEN VAALIEN AJANKOHTAAN JA ÄÄNTENLASKENTAAN

LIITTYVÄT MUUTOKSET

Lapuan hiippakunnan hiippakuntavaltuusto esittää muutoksia kirkollisten vaalien ajankohtaan ja ääntenlaskentaan:

1.
KL 20:3 §:n 2 momenttia muuttamalla siirretään vaali toimitettavaksi tiistaina maanantain sijasta sekä

2.
KVJ 4:13 §:ää muutetaan siten, että äänestyksen tulos lasketaan ja merkitään kokouksen pöytäkirjaan.

Perustelu
Kohta 1. Kirkolliskokouksen ja hiippakuntavaltuuston vaalipäivä on sama kuin kunnanvaltuustojen perinteinen kokouspäivä maanantai. Seurakunnilla ja kunnilla on samoja henkilöitä luottamushenkilöinä. Päällekkäisistä kokouksista johtuvia poissaoloja on ollut kirkollisten vaalien osalta. Kysymyksessä ei ole seurakunnan perinteinen kokouspäivä, vaan kunnanvaltuustojen perinteinen kokouspäivä. Tämän vuoksi kirkollisvaalien vaalipäivää on muutettava. Muutos ei käytännössä vaikuta kirkollisten vaalien aikatauluun.

Kohta 2. Kirkollisten vaalien ääntenlaskennan siirtyminen vaalipäivää seuraavaan päivään ja vaalituloksen saapuminen hiippakunnista eri aikaan on ollut alusta ongelma saakka nykyisessä vaalitavassa. Jokaisen vaalin yhteydessä on tilanteesta käyty keskustelu. Ongelmaa ei saada korjattua ääntenlaskukäytännön ratkaisuilla.

KVJ 4:13 §:n perusteluna on, että vaaleissa äänestävien luottamushenkilöiden vaalisalaisuus turvataan. Tämän vuoksi vaalin tuloksen laskeminen seurakunnassa on kielletty eivätkä vaalilautakunnat ole ilmoittaneet seurakuntakohtaista äänestystulosta. Lainsäätäjän ajatus on kuitenkin vastoin muuta käytäntöä kirkkovaltuustossa ja seurakuntaneuvostossa. Kaikissa muissa kirkkovaltuuston ja seurakuntaneuvoston suorittamissa vaaleissa äänestystulos on aina julkinen.

Luottamushenkilöt valitaan nimenomaan hoitamaan julkista luottamustehtävää. He ovat vastuussa äänestäjilleen. Mitään oikeudellista perustetta asettaa kirkkovaltuuston ja seurakuntaneuvoston jäsenet erilaiseen asemaan kirkollisissa vaaleissa verrattuna seurakunnan omiin vaaleihin ei ole. Kirkollisten vaalien seurakuntakohtainen äänestystulos voi olla julkinen samojen periaatteiden mukaan kuin seurakunnan omien vaalien äänestystulos.

Vertailukohdaksi voi ottaa kirkkolain säännös papiston rovastikunnittain toimittamissa vaaleissa. Niissä vaalin tulos lasketaan vaalipaikalla. Näin vaalin epävirallinen tulos on tiedossa heti tietojen saavuttua rovastikunnista tuomiokapituliin. Näin menetellään myös piispanvaalissa, johon osallistuvat seurakuntien valitsemat maallikot. Pienessä rovastikunnassa äänestäjien määrä on niin pieni, että vaalisalaisuuden säilyminen on kyseenalaista. Tätä tilannetta lainsäätäjä ei kuitenkaan ole pitänyt erityisenä ongelmana.

Käytännön menettely vaalituloksen laskennassa olisi seuraava. Kokoukset pidetään seurakunnissa yleensä alkaen klo 18-19. Kirkolliskokouksen maallikkoedustajien vaali ja ääntenlaskenta suoritetaan ensiksi. Näin seurakuntakohtainen vaalitulos voidaan ilmoittaa vaalilautakunnalle tuomiokapituliin noin klo 19.30 mennessä. Tietojen syöttäminen ääntenlaskuohjelmaan vie noin tunnin. Näin epävirallinen valtakunnallinen vaalitulos voi olla kirkon tiedotuskeskuksessa valmiina noin klo 20.45. Pappisedustajien vaalitulos on ehdotuksen mukaan ollut selvillä jo päivällä. Käytännön syistä papiston vaalikokoukset pidetään päiväsaikaan ja hallintoelinten kokoukset illalla.

Hiippakuntakuntavaltuuston vaali toimitetaan ja äänet lasketaan seurakunnissa kirkolliskokousvaalin jälkeen. Vaalin tulos on tiedossa klo 21 jälkeen. Hiippakuntavaltuustoehdokkaita on yleensä hieman enemmän, joten tietojen syöttäminen vie hieman kauemmin.

Ääntenlaskentaa koskevan KVJ 4:14 §:n 1 momentissa oleva maininta siitä, että jokaiseen äänestyslippuun on merkittävä sen edustama äänimäärä. Ääntenlaskussa on otettava huomioon äänten painoarvot, mutta lainsäätäjän on aivan tarpeetonta ohjata vaalilautakuntaa ääntenlaskun teknisissä ratkaisuissa. Merkitsemismääräyksen noudattaminen on erittäin työlästä. Tämä on osaltaan saattanut viivästyttää vaalituloksen laskemista.

